An Kashe Tsohon Shugaban Sojan Ivory Coast, Janar Robert Guei, A Yunkurin Juyin Mulki A Kasar - 2002-09-19
Shi ma ministan harkokin cikin gidan kasar, Emile Boga Doudou, ya mutu a wannan fadan da aka gwabza tun daga asubahin alhamisar nan.
An kashe ministan harkokin cikin gidan kasar Ivory Coast, Emile Boga Doudou, da tsohon shugaban gwamnatin mulkin sojan kasar, Janar Robert Guei, a wani yunkurin juyin mulkin da aka yi a Abidjan, birni mafi girma a kasar. A yanzu an ce kura ta lafa a birnin, bayan da aka shafe sa'o'i da yawa ana jin kararrakin bindigogi da na fashe-fashe, lamarin da ya faro tun daga misalin karfe 3 na dare. An kashe wadannan mutane biyu a gwabzawar da aka yi a tsakanin sojoji masu yin bore da kuma masu biyayya ga gwamnati. Rahotanni suka ce wasu mutanen guda 8 sun mutu, cikinsu har da wani kanar na soja. Wakiliyar Muryar Amurka a birnin Abidjan, Kate Davenport, ta ce kararrakin harbe-harbe da fashe-fashe daga wasu sansanonin soja biyu sun tayar da mazauna birnin Abidjan daga barci a cikin talatainin dare. Firayim minista Afi Nguessan ya ce sojoji masu biyayya ga gwamnati suna aikin maido da kwanciyar hankali, a bayan da wasu sojoji suka nuna bijirewa domin rashin yarda da shirye-shiryen sallamar da za a yi ma wasu daruruwan sojojin. Shaidu sun bada rahoton ganin wasu mutane cikin fararen kaya suna bai wa hammata iska a kan tituna. Rahotanni sun ce a bayan birnin Abidjan, an kuma samu barkewar fada a wasu sansanonin sojan guda biyu, daya a garin Bouake dake tsakiyar kasar, dayan kuma a birnin Korhogo na arewaci. Shugaba Laurent Gbagbo dai yana ziyarar aiki a kasar Italiya. Da alamun sojojin masu bore sun fusata ne cewar za a kori abokan aikinsu 750 karfi da yaji. An dauki wadannan sojoji aiki a zamanin tsohon shugaban gwamnatin mulkin soja Robert Guei. Janar guei ya kwace mulki a wani juyin mulkin da ba a zubar da jini ba lokacin gudanar da shi a watan Disambar 1999. Kasar Ivory Coast, wadda ake dauka a zaman wadda ta fi zaman lafiya da kwanciyar hankali a Afirka ta yamma, ta fada cikin rikicin siyasa a bayan zaben watan Oktobar 2000, lokacin da aka hana shugaban hamayya, Alassane Ouattara tsayawa takara a zabe.